Midtåsen

Villa Midtås i Sandefjord var hjemmet til skipsreder Anders Jahre (1891–1982) og hans familie. Hans første kone Dagny Brun Jahre var datter av lensmannen i Sandefjord; hun døde av sykdom i 1940. Anders Jahre giftet seg på ny i 1946 med Bess Fredie Børresen fra Tronstad Bruk i Finnemarka i Lier, og hun bodde på Midtåsen fram til sin død 9. juni 2006. Anlegget består av et hovedbygg, portnerbolig og ombygd drivhus samt hage/park med skulpturpaviljong.«Midtåsen - Villa Midtås»  Riksantikvarens kulturminnebase

 Hovedbygg 
mini|Inngangspartiet mot nord, med deler av den ombygde sidefløyen mot øst, herunder inngangen til denne
Hovedhuset ligger på en 60 mål stor tomt med tilhørende parkanlegg. Huset ble bygget i 1931–1934, ombygd/påbygd midt på 1950-tallet og ferdigstilt ved innvielsen av festsalen «Arnebergstuen» i 1960. Eiendommen er tegnet av Arnstein Arneberg, som regnes som en av 1900-tallets fremste, norske arkitekter. Salongene er rikt utsmykket og har utsikt til parkanlegget, Sandefjord og innseilingen til havnen.

Eiendommen er anlagt både for representasjon og som bolig for ekteparet Jahre. I hovedfløyens første etasje er det stuer for representasjon, Jahres arbeidsrom, kjøkken samt garderober og toaletter for gjester.

Bygningen var opprinnelig bygget i en L-form, med en hovedfløy i to etasjer og en sidefløy i én etasje. Sidefløyen var opprinnelig en stall. På slutten av 1950-årene ble sidefløyen påbygd med én etasje. I den omgjorte/påbygde fløyen mot øst ligger blant annet «Onassis-suiten», som fikk navnet etter at Aristoteles Onassis var første gjest som overnattet der. Andre kjente gjester var Jussi Björling, Maria Callas, sjahen av Persia samt norske og svenske kongelige, blant dem kong Olav V og Carl XVI Gustav av Sverige.

Hovedfløyen ble i 1960 forlenget mot øst med en festsal kalt «Arnebergstuen» i anledning av Jahres 70-årsdag året etter. «Arnebergstuen» ligger lavere i terrenget enn hovedbygningen og nås via en liten trapp fra spisestuen. Den store takhøyden, dekoren og møbleringen gis rommet et monumentalt preg. Rommet utforming ble bestemt av de fire store tapisseriene som henger i salen.«Villa Midtås»  Vestfold fylkeskommune

Det værelset i huset som har blitt mest kjent for offentligheten er trolig Anders Jahres kontor; angivelig skal han ha brent regnskapspapirer i peisen i dette rommet, for å unndra disse fra skattemyndighetene.

Det ble lagt ned mye arbeid i interiøret og dekoren, både i form av tapisserier, glassmalerier og malte dekorasjoner, samt i eksteriøret på fasaden ved inngangen. Utsmykningen har vekslende motiver; dels fra mytologi, dels allegoriske og dels hentet fra Jahres egne virksomheter.

 Parken 
Parken er planlagt av Arneberg. På den siden av hovedhuset som vender mot Sandefjordsfjorden er parken organisert etter franske forbilder, med rette plener, symmetrisk opparbeidede bed og bassenger i en akse ned mot fjorden. Fra sørenden av hagen er det utsikt over fjorden og byen. Ved huset inngangsside, mot nord, er parken anlagt som engelsk landskapshage.

 Midtåsen skulpturpaviljong 
Midtåsen skulpturpaviljong ble åpnet i 2009. Det er et utstillingslokale med 12 marmorskulpturer av Knut Steen beliggende vest for hovedbygningen. Bygningen er tegnet av arkitekt Svein Lund i Lund Hagem Arkitekter. Bygget ble tildelt utmerkelsen Betongtavlen i 2011. Det er oppført i lys betong, og med et tak av glass. Paviljongen er åpen for publikum hver dag, hele året. 
miniatyr|Midtåsen skulpturpaviljong inneholder skulpturer av Knut Steen. 
I tillegg til skulpturene i paviljongen er det også fire bronseskulpturer av Knut Steen plassert rundt i landskapet i parken. 

 Fredning og salg 
mini|Portner/sjåførboligen ved gårdplassen er en del av det fredede anlegget. Bygget har garasje i første etasje (med innkjørsel fra baksiden) og bolig/oppholdsrom for besøkende privatsjåfører i andre etasje
Etter Bess Jahres død ble eiendommen lagt ut for salg, og eiendommen ble vedtaksfredet av Riksantikvaren som et kulturminne slik at den skulle beholde sitt særpreg gjennom arkitektur og interiør/eksteriør. Fredningen av hagen har til hensikt å sikre helheten av gårdsplassen med port og sjåførbolig, prydhagen med trapper, bassenger og terrasser/parterrer på sørsiden av huset, den engelske landskapshagen nord for bygningskomplekset, innkjørsel og port.

Sandefjord kommune, Vestfold fylkeskommune og Anders Jahres Stiftelse kjøpte eiendommen for 40 millioner kroner etter en budrunde.

 Bruk 

 Konferansested 
Eiendommen ble åpnet for publikum 23. juni 2007, og underetasjen av fløyen mot øst er nå innredet til kurs/konferanselokale. Villa Midtås leies (per 2012) ut til arrangementer og konferanser.

 Severdighet 
Den store parkliknende eiendommen med et rikt dyreliv og planteflora er åpen for publikum hver dag, og kan brukes som rekreasjonsområde. Hovedhuset har visninger med guide på oppsatte dager for publikum. 

 TV-innspillinger 
På begynnelsen av 2020-årene har første og tredje sesong av TV 2s realitykonkurranse Forræder blitt spilt inn i bygget; høsten 2024 spilles fjerde sesong av serien inn i villaen.

 Referanser 

Eksterne lenker
 Kulturarv i Vestfold fylkeskommune om Villa Midtås
 TV-serien ARVEN om Midtåsen (YouTube), produsert av Vestfold fylkeskommune, avdeling Kulturarv, og TV Vestfold
 Midtåsens nettside
  Midtåsen. Utkast til hus for herr overrettssakfører Jahre. DigitaltMuseum (besøkt 25.august 2012)


Kategori:Byggverk i Sandefjord
Kategori:Kulturminner i Sandefjord
Kategori:Byggverk fullført i 1934
Kategori:Fredete byggverk i Vestfold